DIRECTIVA DELEGATĂ (UE) 2023/171 A COMISIEI

din 28 octombrie 2022

de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea cromului hexavalent ca agent anticoroziv în pompele de căldură cu absorbție acționate cu gaze

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),

întrucât:

(1) Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin substanțele periculoase indicate în anexa II la directiva respectivă. Această restricție nu vizează anumite aplicații care beneficiază de derogare, indicate în anexa III la directiva menționată.

(2) Categoriile de echipamente electrice și electronice cărora li se aplică Directiva 2011/65/UE sunt indicate în anexa I la directiva menționată.

(3) Cromul hexavalent este o substanță restricționată menționată în anexa II la Directiva 2011/65/UE.

(4) La 23 decembrie 2020, Comisia a primit o cerere formulată în conformitate cu articolul 5 alineatul (3) din Directiva 2011/65/UE de acordare a unei derogări, care trebuie inclusă în anexa III la directiva respectivă, pentru utilizarea cromului hexavalent ca agent anticoroziv în agentul de lucru al circuitului etanș din oțel nealiat al pompelor de căldură cu absorbție acționate cu gaze (denumită în continuare „derogarea solicitată”).

(5) Pompele de căldură cu absorbție acționate cu gaze necesită energie electrică pentru funcții auxiliare, cum ar fi pomparea unui fluid de lucru prin sistem. Pompele de căldură cu absorbție acționate cu gaze descrise în derogarea solicitată se încadrează în categoria 1 „aparate de uz casnic de mari dimensiuni” din anexa I la Directiva 2011/65/UE.

(6) Evaluarea cererii de derogare, care a inclus un studiu de evaluare tehnică și științifică (2), a concluzionat că substituirea cromului hexavalent în agentul frigorific este în prezent imposibilă din punct de vedere științific și tehnic, iar alte tehnologii de încălzire, care să elimine utilizarea cromului hexavalent sub formă de cromat de sodiu, nu pot oferi funcționalități și performanțe echivalente. Pompele de căldură cu absorbție acționate cu gaze pot, într-adevăr, să asigure o eficiență energetică mai mare decât tehnologiile bazate pe cazane cu condensare, pot contribui la înlocuirea acestor sisteme și pot conduce la reduceri ale emisiilor de dioxid de carbon. Prin urmare, evaluarea respectivă a concluzionat că este îndeplinită cel puțin una dintre condițiile relevante specificate la articolul 5 alineatul (1) litera (a) din Directiva 2011/65/UE, și anume că este probabil ca efectele negative totale asupra mediului și asupra sănătății și securității consumatorului provocate de substituire să depășească avantajele totale pentru mediu și pentru sănătatea și securitatea consumatorului. Evaluarea a inclus consultări cu părțile interesate în conformitate cu articolul 5 alineatul (7) din Directiva 2011/65/UE. Observațiile primite în cursul acestor consultări au fost publicate pe un site web dedicat.

(7) O concentrație maximă de crom hexavalent de 0,7 % din greutate în soluția de agent frigorific este considerată suficientă pentru derogarea solicitată.

(8) Introducerea pe piață în vederea utilizării și utilizarea substanțelor menționate în anexa XIV la Regulamentul (CE) nr. 1907/2006 al Parlamentului European și al Consiliului (3) fac obiectul unei obligații de autorizare în temeiul regulamentului respectiv. Anexa respectivă menționează o serie de compuși ai cromului hexavalent, inclusiv cromatul de sodiu. Regulamentul (CE) nr. 1907/2006 și Directiva 2011/65/UE se aplică fără a se prejudicia între ele. Utilizarea unui compus al cromului hexavalent menționat în anexa XIV la Regulamentul (CE) nr. 1907/2006 și introducerea sa pe piață în vederea unei utilizări fac obiectul unei autorizații în temeiul regulamentului respectiv. Acordarea unei derogări în temeiul Directivei 2011/65/UE nu afectează această cerință de autorizare în temeiul Regulamentului (CE) nr. 1907/2006 și nici acordarea unei autorizații în temeiul Regulamentului (CE) nr. 1907/2006 nu afectează necesitatea de a obține o derogare în temeiul Directivei 2011/65/UE. Nu au fost identificate motive pe baza cărora acordarea derogării solicitate în temeiul Directivei 2011/65/UE ar slăbi protecția mediului și a sănătății prevăzută de Regulamentul (CE) nr. 1907/2006.

(9) Prin urmare, este oportun să se acorde derogarea solicitată, prin includerea aplicațiilor la care se referă aceasta în anexa III la Directiva 2011/65/UE, în ceea ce privește echipamentele electrice și electronice din categoria 1.

(10) Eforturile de cercetare pentru a găsi posibilități de reducere a conținutului de crom hexavalent și/sau de înlocuire sau eliminare a utilizării cromului hexavalent vor necesita în mod previzibil mai mult de cinci ani. Astfel, este oportun să se acorde derogarea solicitată până la 31 decembrie 2026, în conformitate cu articolul 5 alineatul (2) primul paragraf din Directiva 2011/65/UE.

(11) Prin urmare, Directiva 2011/65/UE ar trebui modificată în consecință,

ADOPTĂ PREZENTA DIRECTIVĂ:

Articolul 1 Anexa III la Directiva 2011/65/UE se modifică astfel cum se prevede în anexa la prezenta directivă.

Articolul 2 (1) Statele membre adoptă și publică, cel târziu până la 31 august 2023, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul dispozițiilor respective. Statele membre aplică dispozițiile respective de la 1 septembrie 2023. Atunci când statele membre adoptă dispozițiile menționate, acestea conțin o trimitere la prezenta directivă sau sunt însoțite de o asemenea trimitere atunci când sunt publicate oficial. Statele membre stabilesc modalitatea de efectuare a acestei trimiteri. (2) Comisiei îi sunt comunicate de către statele membre textele principalelor dispoziții de drept intern pe care acestea le adoptă în domeniul reglementat de prezenta directivă.

Articolul 3 Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

Articolul 4 Prezenta directivă se adresează statelor membre.

Adoptată la Bruxelles, 28 octombrie 2022. Pentru Comisie Președinta Ursula VON DER LEYEN

(1) JO L 174, 1.7.2011, p. 88.

(2) Study to assess requests for renewal of 12 exemptions to Annex IV of Directive 2011/65/EU (Studiu de evaluare a cererilor de reînnoire a 12 derogări de la anexa IV la Directiva 2011/65/UE) – Evaluarea cererii de modificare a derogării III-9: raportul final.

(3) Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE al Comisiei (JO L 396, 30.12.2006, p. 1).